次韻答胡季履二首  其二
作者：項安世
朝代：宋

paragraphs: 君不見大胡公，春秋一筆誅群雄，要與排鴻驅象爭元功。
素王吾無間然矣，命世雖云無有爾。
至今可望不可前，海山雲氣藍田烟。
後無終極前無始，定以一元而已矣。
又不見小胡公，沈潜探索要且親，傳心嫡派非礽雲。
善根生聖聖生神，此理即元元即人。
至今汲汲隨甖缾，涸者得濡狂者醒。
濂溪已遠涪州還，此事往往歸衡山。
大兒如祖洪濤翻，捎摋地怪麾天姦。
小兒如父勤鑽攀，深觀博取爲其難。
二公有藴行未了，可惜光陰如過鳥。
二兒今日又霜毛，若要及人毋太高。